b'\n_START_ARTICLE_\nWerner \xc3\x85str\xc3\xb6m\n_START_PARAGRAPH_\nWerner Johannes \xc3\x85str\xc3\xb6m (30. syyskuuta 1885 Oulu \xe2\x80\x93 22. huhtikuuta 1979 Helsinki) oli suomalainen taidemaalari. H\xc3\xa4n maalasi pehme\xc3\xa4sti muotoillen mutta v\xc3\xa4rikk\xc3\xa4\xc3\xa4sti idyllisen rauhallisia interi\xc3\xb6\xc3\xb6rej\xc3\xa4, levollisia alastonkuvia ja rehev\xc3\xa4n valoisia kes\xc3\xa4maisemia._NEWLINE_\xc3\x85str\xc3\xb6m k\xc3\xa4vi Suomen Taideyhdistyksen piirustuskoulun 1903\xe2\x80\x931904 ja harjoitti sen j\xc3\xa4lkeen taideopintoja muun muassa Pariisissa Acad\xc3\xa9mie Colarossissa ja Acad\xc3\xa9mie Ransonissa 1905\xe2\x80\x931906 sek\xc3\xa4 1909\xe2\x80\x931911. H\xc3\xa4n toimi Suomen Taideyhdistyksen piirustuskoulun johtajaopettajana 1917\xe2\x80\x931918 ja opettajana 1926\xe2\x80\x931940 sek\xc3\xa4 Helsingin yliopiston piirustussalin vt. opettajana  1925\xe2\x80\x931926 ja 1929._NEWLINE_\xc3\x85str\xc3\xb6m debytoi Helsingiss\xc3\xa4 1907. Vuonna 1917 h\xc3\xa4n voitti ensimm\xc3\xa4isen palkinnon dukaattikilpailussa. Vuosina 1920\xe2\x80\x931924 \xc3\x85str\xc3\xb6m asui Vaasassa, Lapualla ja Vimpeliss\xc3\xa4. H\xc3\xa4nen maalaustensa kohteena oli tavallista kansaa Marraskuun ryhm\xc3\xa4n ihanteiden mukaisesti. T\xc3\xa4lt\xc3\xa4 ajalta on esimerkiksi maalaus Talvi-ikkuna (1920). H\xc3\xa4nen teoksiaan on muun muassa Kansallisgallerian kokoelmissa._NEWLINE_\xc3\x85str\xc3\xb6mille my\xc3\xb6nnettiin Pro Finlandia -mitali (1954) ja valtion taiteilijael\xc3\xa4ke. H\xc3\xa4n kuoli 93-vuotiaana Helsingiss\xc3\xa4 22. huhtikuuta 1979.'